Hotel Hobbs
Hajnóczy Péter, kék spirálfüzet betoldott kéziratos jegyzetekkel, újságkivágatokkal, könyvkivágásokkal és személyes dokumentumokkal, HP00042
Péter Hajnóczy, blue notebook with attached documents, HP00042
Sértetlen spirálfüzet a fedlapon autográf címmel (Hotel Hobbs), azonban a füzet üres, csak betoldott füzetlapokon olvashatók kéziratos jegyzetek. A dokumentumegység – a borítón olvasható címet leszámítva – nem kapcsolódik a Hotel Hobbs szerzői címmel 1989-ben, majd kötetben 1993-ban megjelent esszéhez. Az esszé gépiratának azonosítója: Q337142
A füzetbe betoldott dokumentumokon háromféle oldalszámozás is található, ezek közül az egyik biztosan autográf. A szerző több helyen %-jelet használ a számok után (lásd még lentebb). A másik két számozás (grafitceruzával és kék tollal) feltehetően a Szegedi Hajnóczy Péter Hagyatékgondozó Műhely munkatársától származik. A számozásokból arra következtethetünk, hogy az újságkivágatok és más dokumentumok összekapcsolása, valamint a kéziratos füzetlapok betoldása a spirálfüzetbe esetleges, a szerzői szándékot nem – vagy csak részben – tükrözi, valamint az ide betoldott lapok közé tartozhat egy másik kitépett füzetlap is, ami – szintén nem a szerzői szándékot tükröző módon – végül egy másik, cím nélküli, kék fehér kéziratos spirálfüzetbe került. A füzet azonosítója: Q469995
A betoldott dokumentumok a következők: 1. kitépett kéziratos füzetlap, kék és fekete filccel írt autográf jegyzetekkel (szerzői cím: A szobor), a Szegedi Hajnóczy Péter Hagyatékgondozó Műhelytől származó oldalszámok: 52–53; 2. 2 db mérsékeltárú menettéri jegy balatoni és velencei-tavi állomásokra, Budapest Déli pályaudvaron váltva, dátum: 1978. október 4. és 1978. október 8. (Balatonfüred); 3. 2 db Veszprém m. Tanácsi Strandfürdők belépőjegy felnőttek részére fogassal, dátum: augusztus 24.; 4. a Tolcsvay-trió Boldogtalan vándor (1968) című dalának kottája kitépett újságlapon; 5. Ady Endre Enyhe, újévi átok (1913) és A Tűz csiholója (1912) című verseinek strófái kitépett és jegyzetelt könyvlapokon az Ifjúsági Könyvkiadó 1955-ös Ady Endre válogatott versei című kiadásából; 6. fogamzásgátló film (szervezetre ártalmatlan óvszer) használati utasítása; 7. Ceausescu beszéde az írók bukaresti értekezletén: Még vannak sajnos írók, akik az emberi munkát nem tartják ihletőnek című hír a Magyar Nemzet 1972. május 26. pénteki számából; 8. Krúdy Gyula A felvidéki utas (1914) című elbeszélése kitépve a Magvető 1961-es Éji zene című kiadásából (teljes oldaltartomány 163–168.); 9. 1 db tihanyi étteremszámla; 10. Ujlaki Ágnes „A közöny a legrosszabb”: Egy szociális otthonban, öregek között című cikke autográf jegyzetekkel a Magyar Nemzet 1970. október 20. keddi számából kitépve; 11. kék tollal, sötét- és világoskék filccel írt kéziratos jegyzetek további 29 kitépett és betoldott vonalas füzetlapon, a jegyzetelt egységek fontosabb (címszerű) csomópontjai: Jóhiszemű; Jegyzetek; A fürdő; A fűtő; Mandragora, valamint feltehetően ide tartozik tehát a Q469995 azonosítójú füzetbe betoldott lapok közül egyetlen füzetlap, amelyen az alábbi kiemelések olvashatók: Életcélok; Dilettáns novellák; Kiáltvány
A 29 darab szerzői számozással is ellátott jegyzetlapon továbbá említve A Kondor-töredék; Hőközpont címmel 2021-ben Cserjés Katalin kiadásában megjelent prózatöredék szereplőinek neve (Csóka, Tarr István, főgépész stb.), ez a szöveg egy olyan cselekményelemmel végződik, amellyel A fűtő (1975) című szöveg cselekménye kezdetét veszi, ekként a jelen dokumentumban elhelyezett feljegyzések A fűtő című novellával is szemantikus kapcsolatot mutatnak. Ezek a feljegyzések 1975 előtt keletkezhettek.